Pernille Vigsø Bagge (SF), 2008-05-29:
I SF går vi faktisk ikke ind for kvoter.
Vi går ind for resultater.
Og resultatet, målet, skulle gerne være, at der var en langt mere ligelig fordeling af mænd og kvinder i det danske erhvervslivs bestyrelser.
Når man så kigger sig rundt for at se, hvor de har opnået nogle gode resultater, så er det umuligt ikke at falde over Norge, hvor man faktisk har opnået nogle rigtig fine resultater.
Hvordan har de gjort det?
De har lavet de her kvoter, målsætninger - man kan kalde det, hvad man vil - og det er da fuldstændig oplagt at efterligne det norske system, når man kan se, at det virker og har en positiv effekt, og når der er et stort problem i Danmark, som skal løses.
Jeg har egentlig skrevet i min lille stikordsliste til ordførertalen, at det var et godt udgangspunkt, at alle partier i Folketinget - i hvert fald de fleste af dem - anerkender, at der er et problem her, og at det er et problem, der skal gøres noget ved.
Jeg kan godt komme helt i tvivl her bagefter, om det var rigtigt at ytre det, for med de spørgsmål, der er stillet især fra Venstres side, kan jeg godt komme i tvivl om, om man anerkender, at der er et reelt problem.
Selv om ligestillingsministerens charter er vældig fint, så har det overhovedet ingen dokumentation for nogen virkning, så har det jo faktisk kun sådan en hensigtserklæring i sig og ikke nogen konkrete resultater.
Det synes jeg er meget, meget ærgerligt, og så kan jeg godt komme i tvivl om, om man virkelig reelt anser det her for et problem, som skal løses.
Det gælder, ikke mindst når vi også hører, at der er 63,3 pct. kvinder optaget på de lange videregående uddannelser - jeg tror, det var Venstres ordfører, der gav det tal.
Men det viser jo så også, at der i fremtiden faktisk er rigtig, rigtig mange kompetente kvinder, og det er der også allerede nu.
Så det er fuldstændig oplagt, at vi er nødt til at gøre noget, for ellers sidder der en masse mænd, som ikke er lige så kompetente som alle de kvinder, der holdes udenfor.
Med hensyn til mændene er det jo et faktum, at det i årevis, i århundreder faktisk, har været en kvalifikation i sig selv at være mand i en lang række positioner.
Gretelise Holm skriver i sin bog om ligestilling, at der aldrig før i tiden var nogen mandlige præster, der klynkede over, at de var hundrede procent kvoteret ind, fordi det slet ikke var muligt at blive kvindelig præst.
Jeg har ikke hørt om, at der var nogle af ordførerne fra de borgerlige partier, der har problematiseret, hvor mange mænd der er blevet placeret i en stilling alene på grund af deres køn, og det synes jeg er betænkeligt.
Og det er et problem.
Det ville også være et problem, hvis kvinder sad på bestyrelsesposter, alene fordi de var kvinder.
Alle de mennesker, der skal sidde i de her bestyrelser, skal have nogle helt klare kompetencer, og det har de.
Vi har mange, mange mennesker med et meget højt uddannelsesniveau i det her land, og det er da klart, at det aldrig nogen sinde bliver et problem at finde kvinder nok.
Elsebeth Budolfsen, som er tidligere administrerende direktør i den store erhvervsvirksomhed ALK-Abelló, påstår i Berlingske Tidende, at hun til hver en tid kan finde en kvinde til hvilken som helst bestyrelsespost i Danmark.
Så det er ikke noget problem at finde de her kvinder.
Jeg synes også, det er rigtig, rigtig interessant, at Venstres EU-parlamentariker, Karen Riis-Jørgensen, har været ude at tale for kvoter i EU-sammenhæng, samtidig med at man skal høre herfra, at Venstres ordfører synes, at det med kvoter er antidemokratisk, uhørt grotesk og mange andre skældsord.
Det var rigtig fint at få nogle klare meldinger om, at man er nødt til at gøre noget i den her sammenhæng.
Jeg har ikke så meget andet sige, end at vi bliver ved med at fremsætte det her forslag, så lang tid vi synes debatten skal køre.
Jeg har jo allerede stillet en del spørgsmål til ligestillingsministeren, før forslaget blev fremsat, og jeg kommer til at stille mindst lige så mange, for jeg synes virkelig, der er mange ting, vi ikke har fået svar på, i forhold til hvad det er, ligestillingsministeren har tænkt sig at gøre ved det her problem.